บลจ.กรุงศรี ชี้ดัชนีครึ่งปีหลังเคลื่อนไหว 1,480-1,600 จุด แนะหุ้นท่องเที่ยว-รับเหมาฯ
บลจ.กรุงศรี ชี้ดัชนีครึ่งปีหลังเคลื่อนไหว 1,480-1,600 จุด แนะหุ้นท่องเที่ยว-รับเหมาฯ
24 มิ.ย. 2558

นางสุภาพร ลีนะบรรจง รักษาการประธานเจ้าหน้าที่การลงทุน บริษัทหลักทรัพย์จัดการกองทุน กรุงศรี จำกัด เปิดเผยว่า บริษัทคาดดัชนีตลาดหุ้นไทย(SET Index) ในช่วงครึ่งปีหลังจะเคลื่อนไหวในกรอบ 1,480-1,600 จุด แนวโน้มดัชนีจะปรับตัวดีขึ้นเมื่อเทียบกับช่วงครึ่งปีแรก หลังจากสถานการณ์ราคาน้ำมันที่มีแนวโน้มดีขึ้นอย่างต่อเนื่อง ทำให้กลุ่มพลังงานจะเป็นกลุ่มหลักที่ช่วยผลักดันตลาดหุ้นไทย
ประกอบกับ ช่วงครึ่งปีหลังจะมีการลงทุนโครงการโครงสร้างพื้นฐาน และการเร่งเบิกจ่ายงบประมาณภาครัฐฯที่จะช่วยขับเคลื่อนเศรษฐกิจให้มีการเติบโต จะส่งผลให้ผลประกอบการบริษัทจดทะเบียนจะปรับตัวดีขึ้นด้วย ส่วนปัจจัยต่างประเทศเองก็ได้รับข่าวดีที่ธนาคารกลางยุโรป(ECB) ได้มีการขยายเพดานหนี้ให้กรีซด้วย
ทั้งนี้ บลจ.กรุงศรี มองว่า หุ้นที่ยังมีความน่าสนใจในการลงทุน คือ กลุ่มท่องเที่ยว แม้ขณะนี้จะได้รับปัจจัยลบจากผลกระทบไวรัสเมอร์ส แต่เชื่อว่าจะเป็นผลกระทบในระยะสั้นเท่านั้น รวมทั้ง หุ้นกลุ่มวัสดุก่อสร้างและรับเหมาก่อสร้าง โดยแนะนำหุ้นที่มีระดับ P/E ต่ำ และได้รับประโยชน์จากการลงทุนด้านโครงสร้างพื้นฐานของภาครัฐ นอกจากนี้ ยังมีหุ้นกลุ่มพลังงาน โดยเฉพาะน้ำมันที่จะได้รับผลดีจากราคาน้ำมันที่ค่อยๆ ปรับตัวสูงขึ้นด้วย
               